Betogers brand Nduli-biblioteek in Ceres af | Netwerk24
Deur Ané van Zyl 14 Augustus 2020 16:23
Die geweld het Dinsdag in die gebied uitgebreek en die R46 in die rigting van Sutherland en Touwsrivier is met brandende bande versper. 'n Vragmotor en munisipale voertuig is Woensdagaand aan die brand gesteek, terwyl motoriste wat van die R46 gebruik wou maak met klippe bestook is.
Die brandende biblioteek. Foto: Facebook/Simphiwe Boyce-Magaaz Khethani
Volgens die munisipaliteit is die biblioteek gedeeltelik afgebrand en rekenaars is gesteel.
Die polisie het Vrydagmiddag gehelp om die situasie te ontlont, sê kol. Andrè Traut, polisiewoordvoerder.
"Ons lede is steeds in die gebied en help om die orde te handhaaf. Gevalle van openbare geweld en brandstigting word ondersoek. Niemand is nog in hegtenis geneem vir die afbrand van die biblioteek nie."
Woensdag is drie mense in hegtenis geneem vir openbare geweld, twee mans van 25 en 38 jaar oud, asook 'n minderjarige. Die minderjarige is in die sorg van sy ouers, sê Mihlali Majikela, nog 'n polisiewoordvoerder.
Volgens die Witzenberg-munisipaliteit gaan die geweld oor die toekenning van huise in die Vredebes-behuisingsprojek oorkant Nduli.
Inwoners van Nduli het Vrydag hul teleurstelling uitgespreek dat die biblioteek verwoes is en sê gemeenskapsleiers moes dit gekeer het.